Tutlayt tamaziγt d tutlayt n tmazγa (Lezzayer, Lmaruk, Tunes, Libya d Muritanya), d tutlayt yebḍan γef waṭas n tentaliyin am : trifit, tamaceγt, taqbaylit, tacawit, tamẓabit, tacelḥit … yal tantala diγ tebḍa γef tmeslayin ; tettwassen s timawit, ass-a tuγal d tunṣibt, teṭṭef adeg-is gar tutlayin n umaḍal. Leqdic fell-as deg taγult n tseknawalt yebda deg lqern wis XII neγ ahat uqbel, anda d-iban umawal n taɛrabt-tacelḥit Kitab al asma n Ibn Tumart. Maca yennerna aṭas deg tallit n umnekcam afṛansis γer tmurt, amseknawal amezwaru i d-ixedmen asegzawal s tmaziγt deg tallit-nni d Jean Michel de Venture de Paradis ur yessemgared ara degs gar snat n tentaliyin taqbaylit d tcelḥit. Seg yimir-nni γer wass-a fγen-d aṭas n yisegzawalen, maca tuget deg-sen d isinutlayen : tafṛansist-tamaziγt / tamaziγt-tafṛansist, ma d isegzawalen aynutlayen drus i yellan, amezwaru i d-ixedmen asegzawal s wanaw-a d Ahmed Haddachi s tentala tamaziγt deg useggas n 2000.